Soektog duur voort ná man in Vaaldam verdwyn(Foto: NSRI) Die Nasionale Seereddingsinstituut (NSRI) se soektog duur voort na ŉ Zimbabwiër wat oor die naweek in die Vaaldam verdwyn het. Jake Manten, NSRI Vaaldam-stasiebevelvoerder, het gesê sy span is Saterdagmiddag om 17:45 ontbied na berigte ontvang is van ŉ man wat in die Vaalrivier verdwyn het, ongeveer 35 km van die NSRI-reddingsbasis in Deneysville aan die Vrystaat-kant. “Die NSRI Vaaldam, die SAPD en ŉ duikeenheid van die polisie het reageer. Ondanks ŉ omvattende soektog was daar geen teken van die 30-jarige man van Zimbabwe nie. Die man het vermoedelik gegly voor hy in die rivier verdwyn het.” Die duikeenheid van die polisie het Sondag verder tevergeefs na hom gesoek.